Broj: 711-I-1043-M-90/18-02-17

Zagreb, 6. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Stjepana Ivoša, općinskog načelnika Općine Martinska Ves, za davanjem mišljenja Povjerenstva,** na 17. sjednici, održanoj 6. srpnja 2018.g., daje sljedeće

**MIŠLJENJE**

1. **Okolnost da djeci dužnosnika Stjepana Ivoša, općinskog načelnika Općine Martinska Ves, bude isplaćena jednokratna novčana potpora za učenike odnosno studente iz Proračuna Općine Martinska Ves u skladu s Odlukom o jednokratnim novčanim potporama učenicima i studentima s područja Općine Martinska Ves za učeničku/akademsku 2018./2019. godinu, sama po sebi ne bi predstavljala povredu odredbi ZSSI-a.**
2. **U cilju učinkovitog očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa člana obitelji, upućuje se dužnosnik Stjepan Ivoš da se povodom zahtjeva koji bi bili podneseni od strane njegove djece za isplatom potpore navedene u točki I., u cijelosti izuzme iz svih poslova koji su eventualno u nadležnosti općinskog načelnika Općine Martinska Ves, a vezani uz razmatranje i odlučivanje o takvim zahtjevima i uz isplatu potpore te da iste poslove povjeri zamjeniku općinskog načelnika.**

Obrazloženje

Zahtjev za davanjem mišljenja Povjerenstva podnio je dužnosnik Stjepana Ivoša, općinskog načelnika Općine Martinska Ves. U knjigama ulazne pošte zahtjev je zaprimljen pod poslovnim brojem: 711-U-2022-M-90/18-01-4 dana 29. lipnja 2018. g., povodom kojeg se vodi predmet broj M-90/18.

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu odredbi ZSSI-a. Uvidom u Registar dužnosnika utvrđeno je da je Stjepan Ivoš obnašao dužnost općinskog načelnika Općine Martinska Ves u mandatu 2013.-2017. kao i da obnaša istu dužnost u mandatu 2017.-2021.g.

Stoga je Stjepan Ivoš, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu dužnosnik navodi da je Općina Martinska Ves, donijela Odluku o jednokratnim novčanim potporama učenicima i studentima s područja Općine Martinska Ves za učeničku/akademsku 2018./2019. godinu, kojom se utvrđuju uvjeti, kriteriji, visina novčane potpore i način ostvarivanja prava na jednokratne novčane potpore za osnovnoškolske i srednjoškolske učenike te za studente s područja Općine Martinska, za učeničku odnosno školsku te akademsku 2018./2019. godinu.

Pravo na podnošenje zahtjeva za dodjelu jednokratne novčane potpore imaju: 1. Obitelji/roditelji redovitih učenika osnovne škole; 2. Redoviti učenici srednjih škola; 3. Redoviti studenti , a koji ispunjavaju slijedeće uvjete: - da je državljanin Republike Hrvatske; - da imaju prebivalište na području Općine Martinska Ves najmanje godinu dana unazad, računajući od dana stupanja na snagu ove Odluke; - da je upisao tekuću školsku/akademsku 2018./2019. godinu kao redovni učenik/student; - da nije stariji od 26 godina.

Dužnosnik ukazuje da u praksi svi učenici i redovni studenti s područja Općine Martinska Ves ispunjavaju utvrđene uvjete da dobiju jednokratnu novčanu potporu i to u sljedećim iznosima: - 400,00 kuna za učenike osnovnih škola upisane u 1.-4. razred osnovne škole; 700,00 kuna za učenike osnovnih škola upisne u 5.-8. razred osnovne škole; 1.000,00 kuna za učenike upisane u srednje škole; 2.000,00 kuna za studente.

Dužnosnik traži mišljenje Povjerenstva može li predmetna jednokratnu novčana potpora iz proračuna Općine Martinska Ves biti isplaćena i njegovoj djeci, s obzirom da kao učenici i studenti, sukladno navedenoj Odluci ostvaruju pravo na tu potporu.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Sukladno članku 4. stavku 5. ZSSI-a, članovi obitelji dužnosnika iz stavka 2. istog članka smatraju se povezanim osobama s dužnosnikom u smislu tog Zakona. Sukladno članku 4. stavku 2. ZSSI-a, u članove obitelji dužnosnika u smislu ZSSI-a spadaju srodnici po krvi u uspravnoj lozi, pa se stoga djeca dužnosnika smatraju s dužnosnikom interesno povezanim osobama po samom Zakonu.

Člankom 6. stavkom 4. ZSSI-a propisano je da je dužnosnik dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Uvidom u Izvješće o imovinskom stanju, koje je dužnosnik Stjepan Ivoš podnio povodom ponovnog stupanja na dužnost općinskog načelnika Općine Martinska Ves, utvrđeno je da je dužnosnik naveo podatak da je otac troje djece, koja su rođena 1995.g., 1997.g. odnosno 2003.g., dakle u studentskoj i srednjoškolskoj dobi.

Povjerenstvo je izvršilo uvid u akt sazivanja 8. sjednice Općinskog vijeća Općine Martinska Ves za 6. lipnja 2018.g., objavljen na službenim mrežnim stranicama Općine Martinska Ves, iz kojeg je razvidno da je točka 10. dnevnog reda bio Prijedlog Odluke o jednokratnim novčanim potporama učenicima i studentima s područja Općine Martinska Ves za učeničku/akademsku 2018./2019. godinu. Iz navedenog akta razvidno je da je predmetnu Odluku donijelo Općinsko vijeće Općine Martinska Ves na prijedlog općinskog načelnika i uz izvješće Jedinstvenog upravnog odjela Općine Martinska Ves.

Nadalje, Povjerenstvo je izvršilo uvid u Odluku o jednokratnim novčanim potporama učenicima i studentima s područja Općine Martinska Ves za učeničku/akademsku 2018./2019. godinu (objavljenu na službenim mrežnim stranicama Općine Martinska Ves), koju je donijelo Općinsko vijeće Općine Martinska Ves 6. lipnja 2018.g.

Utvrđeno je da su za dodjelu financijske potpore učenicima i studentima Općine Martinska Ves predviđeni uvjeti i iznosi pojedinačnih potpora po kategorijama kako to navodi dužnosnik u citiranom zahtjevu za mišljenjem, uz napomenu da je u članku 4. naglašeno da pravo na jednokratnu novčanu potporu ne mogu ostvariti učenici i studenti koji se obrazuju uz rad odnosno koji su u radnom odnosu ili ostvaruju prihode od redovitog rada.

Odlukom su nadalje utvrđene isprave kojima se dokazuje ispunjavanje propisanih uvjeta. Konačno u članku 6. ove Odluke utvrđeno je da se zahtjevi za dodjelu jednokratne novčane potpore zajedno s potrebnom dokumentacijom podnose Jedinstvenom upravnom odjelu Općine Martinska Ves zaključno do 14. prosinca 2018.g, kao i da će isplate vršiti Jedinstveni upravni odjel Općine sukcesivno prema obrađenim zahtjevima koji zadovoljavaju propisne uvjete, a zaključno sa 31.prosinca 2018.godine. U Odluci je također određeno da će podnositelji zahtjeva, koji zahtjev ne podnesu u roku ili bez dokumentacije ili utvrđene uvjete ne ispunjavaju, pisanim putem biti obaviješteni o neisplati potpore.

Iz navedene Odluke Općinskog vijeća Općine Martinska Ves 6. lipnja 2018.g. doista proizlazi da će predmetna jednokratna financijska potpora biti isplaćena svim učenicima i redovitim studentima s prebivalištem na području Općine Martinska Ves, koji se ne obrazuju uz rad, a koji zahtjeve podnesu uz potrebnu dokumentaciju u utvrđenom roku, koji traje narednih više od pola godine.

Iz odredbi Odluke i navoda dužnosnika proizlazi da su predviđena sredstva dovoljna za isplatu potpore svima koji ispunjavaju predmetne uvjete koji nisu diskriminatorni te ne upućuju da bi utvrđenje ispunjavanja uvjeta odnosno isplata ovisila o diskrecijskoj odluci nadležnog tijela Općine Martinska Ves.

Stoga Povjerenstvo zaključuje da okolnost da djeci dužnosnika Stjepana Ivoša, općinskog načelnika Općine Martinska Ves, bude isplaćena jednokratna novčana potpora za učenike odnosno studente iz Proračuna Općine Martinska Ves u skladu s uvjetima utvrđenim u Odluci o jednokratnim novčanim potporama učenicima i studentima s područja Općine Martinska Ves za učeničku/akademsku 2018./2019. godinu, sama po sebi ne bi predstavljala povredu odredbi ZSSI-a.

Međutim, pored načelne dopuštenosti isplate financijske potpore djeci dužnosnika iz proračuna Općine Martinska Ves u skladu s utvrđenim uvjetima, dužnosnik mora voditi računa da u obnašanju javne dužnosti postupa sukladno načelima savjesnosti, odgovornosti i nepristranosti te da čuva vlastitu vjerodostojnost i povjerenje građana. Stoga je uputno da dužnosnik poduzme određene mjere kako bi otklonio eventualni nastanak dojma građana Općine Martinska Ves da je položaj općinskog načelnika iskoristio kako bi njegovoj djeca ostvarila predmetne financijske potpore iz sredstava općinskog proračuna.

Naime, iako iz predmetne Odluke proizlazi da dužnosnik osobno nema u svojoj nadležnosti poslove razmatranja zahtjeva i utvrđivanja ispunjavanja uvjeta za dodjelu potpore za pojedinog podnositelja zahtjeva, Povjerenstvo ne može iz samog općeg akta nedvojbeno zaključiti da dužnosnik u svojstvu općinskog načelnika ni na koji način ne sudjeluje u provedbi predmetne Odluke Općinskog vijeća Općine Martinska Ves.

Stoga Povjerenstvo upućuje dužnosnika Stjepana Ivoša da se, povodom zahtjeva koji bi bio podnesen od strane njegove djece za isplatom predmetne jednokratne financijske potpore, u cijelosti izuzme iz svih poslova koji su eventualno u nadležnosti općinskog načelnika Općine Martinska Ves, a vezanih uz razmatranje i odlučivanje o takvim zahtjevima i uz isplatu potpore te da iste poslove povjeri zamjeniku općinskog načelnika, sukladno ovlaštenju iz članka 43. stavka 2. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13.).

Slijedom navedenoga, Povjerenstvo je dalo mišljenje kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Stjepan Ivoš, elektronička dostava
2. Objava na internetskoj stranici Povjerenstva
3. Pismohrana